1.ปัจจัยความเสี่ยง

1.1
ความเสี่ยงจากความไม่แน่นอนของภาวะเศรษฐกิจที่มีผลกระทบต่อราคาและปริมาณงานการผลิตภาพยนตร์โฆษณา

โดยหลักการธุรกิจผลิตภาพยนตร์โฆษณาเป็นธุรกิจต่อเนื่องจากธุรกิจโฆษณาผ่านสื่อทางโทรทัศน์
ซึ่งขึ้นอยู่กับปัจจัยหลายประการ เช่นภาวะเศรษฐกิจของแต่ละธุรกิจ พฤติกรรมของผู้บริโภค
การเปลี่ยนแปลงนโยบายทางกฎหมายและข้อบังคับของรัฐ เทคโนโลยีรวมทั้งปัจจัยต่าง ๆ
ทั้งภายในและภายนอกประเทศซึ่งมีผลต่อการตัดสินใจของเจ้าของผลิตภัณฑ์หรือบริการในการใช้กลยุทธ์ต่างๆทางด้าน
การตลาด ทั้งในการสื่อโฆษณาและประชาสัมพันธ์ประเภทต่างๆ ดังนั้น ในช่วงปี 2549
ที่ผ่านมาซึ่งเป็นช่วงที่สภาวะเศรษฐกิจยังคงได้รับผลกระทบจากราคาน้ำมันซึ่งอยู่ในระดับที่สูงอย่างต่อเนื่อง
การเปลี่ยนแปลงทางการเมืองในประเทศซึ่งยังส่งผลกระทบต่อเศรษฐกิจของประเทศและความเชื่อมั่นต่อการลงทุนจากต่างประเทศโดยตรง
ซึ่งปัจจัยดังกล่าวข้างต้นส่งผลให้ธุรกิจต่างๆ
มีการควบคุมต้นทุนให้อยู่ในระดับที่สามารถแข่งขันได้และเพื่อดำรงธุรกิจให้อยู่รอด
โดยภาคธุรกิจต่างๆที่เคยผลิตภาพยนตร์โฆษณาได้นำภาพยนตร์โฆษณาต่างๆ
ที่เคยออกฉายนำกลับมาฉายใหม่ส่งผลกระทบต่อบริษัทผลิตภาพยนตร์โฆษณาโดยตรง
ผลกระทบจากความผันผวนของอัตราแลกเปลี่ยนเงินตราระหว่างประเทศ เงินบาทมีค่าแข็งตัวขึ้น
อันส่งผลกระทบทางจิตวิทยา
เช่นลูกค้าจากประเทศญี่ปุ่นแม้บริษัทจะยังคงคิดอัตราการผลิตภาพยนตร์โฆษณาเป็นเงินบาทเท่าเดิม
แต่เมื่อคิดเป็นเงินเยน ลูกค้าต้องจ่ายเพิ่มขึ้นกว่า 10-15% จากต้นทุนเดิมที่เคยจ่าย
ส่งผลให้ยอดรายรับจากการผลิตภาพยนตร์โฆษณาลดลงตามไปด้วย
นอกจากนี้ความมั่นใจต่อเสถียรภาพทางการเมือง
ยังส่งผลต่อการเลือกสถานที่ที่ใช้ในการถ่ายทำภาพยนตร์โฆษณา
เช่นลูกค้าจากต่างประเทศจะชะลอการตัดสินใจในการเลือกมาถ่ายทำในประเทศไทย
คาดการณ์ว่าผลกระทบในปัจจัยทั้งหลายเหล่านี้ยังคงมีผลกระทบต่อเนื่องในปี 2550 เช่นกัน

อย่างไรก็ตามบริษัทได้คงความเป็นผู้นำการผลิตภาพยนตร์โฆษณาชั้นแนวหน้า
โดยมีการเพิ่มฐานลูกค้าในหลากหลายประเภทธุรกิจ และการไม่จำกัดประเภทธุรกิจของลูกค้า
ทำให้บริษัทสามารถลดความเสี่ยงจากความผันผวนทางภาวะเศรษฐกิจและการเมืองซึ่งมีผลต่อการตัดสินใจของกลุ่มลูกค้า
ทั้งนี้ในปี 2549 บริษัทมีรายได้จากการผลิตภาพยนตร์โฆษณาเป็นจำนวน 516.39 ล้านบาท
คิดเป็นร้อยละ 52.12 ของรายได้รวมทั้งหมด ลดลง 13.68 ล้านบาทหรือลดลงคิดเป็นร้อยละ
2.58 เมื่อเปรียบกับปีก่อน

1.2 ความเสี่ยงจากการพึ่งพิงทรัพยากรบุคคล

1.2.1 การพึ่งพาทีมผู้บริหาร

บริษัทดำเนินการภายใต้ผู้บริหารหลัก 2 ท่านซึ่งเป็นผู้ก่อตั้งบริษัท คือ นายสมชาย ชีวสุทธานนท์
ดำรงตำแหน่งกรรมการผู้จัดการของบริษัทและนายฐนิสสพงศ์ ศศินมานพ
ดำรงตำแหน่งกรรมการและรองกรรมการผู้จัดการฝ่ายการผลิต ซึ่งทั้ง 2
ท่านถือเป็นผู้บริหารที่สำคัญในการดำเนินธุรกิจของทั้งบริษัทและบริษัทย่อย
การขาดบุคลากรดังกล่าวท่านใดท่านหนึ่งอาจมีผลกระทบต่อการบริหารงานและผลการดำเนินงานของกลุ่มบริษัทได้
อย่างไรก็ตามเนื่องจากทั้ง 2 ท่าน เป็นผู้ก่อตั้งบริษัทมามากกว่า 14 ปี
และเป็นผู้ถือหุ้นของบริษัทแสดงให้เห็นถึงความตั้งใจในการบริหารงานเพื่อให้บริษัทมีความก้าวหน้าอย่างต่อเนื่อง
อนึ่งบริษัทได้มีการกระจายอำนาจให้ผู้บริหารอื่นๆ มีส่วนในการบริหารงานและการตัดสินใจ
รวมทั้งมีการขอคำปรึกษาจากผู้ทรงคุณวุฒิและคณะกรรมการบริษัท รวมทั้งมีคณะกรรมการตรวจสอบ
เข้าร่วมประชุมทุกเดือน เพื่อพิจารณาความเพียงพอของระบบการควบคุมภายในของบริษัทฯ
และบริษัทย่อยเป็นระยะอย่างต่อเนื่องในการวิเคราะห์ องค์กรและสภาพแวดล้อม
การบริหารความเสี่ยง การควบคุมการปฏิบัติงานของฝ่ายบริหารในบริษัทย่อย
ระบบสารสนเทศและการสื่อสารข้อมูล และระบบการติดตามดูแลการดำเนินงาน
รวมถึงการจัดโครงสร้างองค์กรให้เป็นระบบและการปฏิบัติตามนโยบายการกำกับดูแลกิจการที่ดีและจริยธรรมธุรกิจ
เพื่อช่วยให้สามารถลดความเสี่ยงในการพึ่งพิงผู้บริหารลงได้อีกทางหนึ่ง

1.2.2 การพึ่งพิงผู้กำกับภาพยนตร์และทีมงาน

เนื่องจากรายได้ส่วนใหญ่ของบริษัทมาจากการผลิตภาพยนตร์โฆษณา
ซึ่งเป็นธุรกิจที่ต้องอาศัยบุคลากรที่มีความรู้ ความชำนาญ
และประสบการณ์เป็นพิเศษในด้านนี้โดยเฉพาะ
รวมทั้งการมีทีมงานที่คอยช่วยเหลือและให้การสนับสนุนเป็นอย่างดี
ดังนั้นการมีบุคลากรที่มีความเชี่ยวชาญเฉพาะด้านนี้
จึงถือเป็นปัจจัยสำคัญในการประกอบธุรกิจหลักของบริษัทที่จะสร้างสรรค์ผลงานที่มีคุณภาพ
ตรงตามความต้องการของลูกค้า และทำให้บริษัทมีรายได้อย่างต่อเนื่อง ณ 31 ธันวาคม 2549
บริษัทมีผู้กำกับภาพยนตร์โฆษณาที่เป็นพนักงานประจำ จำนวน 8 คน และมีทีมงานฝ่ายผลิต จำนวน
114 คน

อย่างไรก็ตาม บริษัทยังได้เล็งเห็นถึงความสำคัญของทรัพยากรบุคคลดังกล่าว
โดยบริษัทมีการตั้งนโยบายผลตอบแทนที่เป็นที่น่าพอใจกับบุคลากรและให้บุคลากรเหล่านี้มีส่วนร่วมในการบริหารงานต่างๆของบริษัท
รวมทั้งการจัดเตรียมความพร้อมทางด้านอุปกรณ์และเครื่องมือในการถ่ายทำ
เพื่ออำนวยความสะดวกในการผลิตผลงานที่มีคุณภาพได้อย่างเต็มที่ นอกจากนี้
บริษัทยังให้พนักงานมีส่วนร่วมในการเป็นเจ้าของบริษัท
โดยมีโครงการจัดสรรใบสำคัญแสดงสิทธิที่จะซื้อหุ้นสามัญให้แก่พนักงาน
ที่ผ่านมาบริษัทมีสัดส่วนรายได้จากการผลิตภาพยนตร์โฆษณาที่ลดลงจากรายได้รวมทั้งหมด
เนื่องจากบริษัทมีการกระจายความเสี่ยงไปยังธุรกิจผลิตรายการโทรทัศน์
ธุรกิจผลิตสื่อกลางแจ้งผ่านจออิเล็คทรอนิคส์ เป็นต้น โดยสัดส่วนรายได้การผลิตภาพยนตร์โฆษณาในปี
2547 อยู่ที่ร้อยละ 51.33 ของรายได้รวมทั้งหมด ในปี 2548 อยู่ที่ร้อยละ 46.65 และในปี 2549
มีสัดส่วนเป็นร้อยละ 52.12 ของยอดรายได้รวมทั้งหมด อีกทั้ง
บริษัทยังมีการอบรมพัฒนาบุคลากรใหม่ๆให้มีความเชี่ยวชาญมากขึ้น
เพื่อบริษัทจะได้มีผู้กำกับภาพยนตร์โฆษณาและทีมงานที่มีศักยภาพเพิ่มขึ้น
เพื่อเป็นการลดความเสี่ยงจากการพึ่งพาบุคลากรที่มีอยู่จำกัด

1.3 ความเสี่ยงจากความไม่แน่นอนของผลการดำเนินงานของธุรกิจผลิตภาพยนตร์เรื่อง

สำหรับธุรกิจผลิตภาพยนตร์เรื่องในช่วงปี 2549 ที่ผ่านมา บริษัทได้ออกฉายภาพยนตร์เรื่อง “
ผีอยากกลับมาเกิด –Recycle ” ซึ่งเป็นภาพยนตร์ที่ร่วมทุนกับประเทศฮ่องกง โดยมีผู้กำกับชื่อดัง 2
พี่น้อง อ๊อกไซด์และแดนนี่ แปง ภาพยนตร์เรื่องนี้ได้รับการตอบรับเป็นอย่างดีในต่างประเทศ
กล่าวคือ ได้รับการพิจารณาเข้าฉาย ที่เมืองคานส์ ประเทศฝรั่งเศส Cannes Film Awards
เมื่อวันที่ 21 เมษายน และออกฉายทั่วประเทศในเอเชีย ในเดือน กรกฎาคม ศกเดียวกัน
โดยได้เป็นอันดับ 1 box office ในฮ่องกงอีกด้วย สำหรับในประเทศไทย
ด้วยจังหวะที่ไม่เอื้ออำนวยในการออกฉาย เพราะเกิดการปฏิรูปทางการเมืองในวันที่ 19 กันยายน
2549 ก่อนฉายภาพยนตร์ในโรง 2 วัน ทำให้ไม่มีผู้เข้าชมในช่วงเวลาดังกล่าว
ส่งผลให้การจัดเก็บรายได้ลดลงอย่างมากทำให้บริษัทได้รับผลขาดทุนจากการลงทุนดังกล่าว

สำหรับปี 2550 บริษัทคงเหลือภาพยนตร์อีก 1 เรื่อง เป็นภาพยนตร์แอ็คชั่นเรื่อง “ The
5^(th)Commandment ” ซึ่งเป็นผลงานที่ร่วมทุนกับทีมงานจากประเทศสหรัฐอเมริกา
บริษัทคาดหวังรายได้จากการขายลิขสิทธิ์ภาพยนตร์ซึ่งจะนำไปขายในตลาดต่างประเทศ
คาดว่าจะได้รับการตอบรับที่ดี
อนึ่งการผลิตภาพยนตร์นี้บริษัทได้มีการสนับสนุนจากบริษัทในเครือกลุ่มแม็ทชิ่ง ทั้งในด้านบุคลากร
อุปกรณ์เครื่องมือต่างๆ กอปรการประชาสัมพันธ์และการตลาดที่มีอยู่ของกลุ่มบริษัทอย่างครบครัน
อันเป็นการลดต้นทุนและเสริมรายได้ให้กับบริษัทในเครือกลุ่มแม็ทชิ่ง

1.4 ความเสี่ยงจากการไม่สามารถต่อสัญญาเช่าสถานีโทรทัศน์

สำหรับ บริษัท แม็ทชิ่ง บรอดคาสท์ จำกัด ซึ่งเป็นบริษัทย่อยในกลุ่ม
ดำเนินธุรกิจผลิตและบริหารเวลารายการโทรทัศน์
โดยมีการทำสัญญาเช่าเวลาจากสถานีโทรทัศน์ซึ่งมีลักษณะเป็นปีต่อปีตามลักษณะปกติของธุรกิจ
เพื่อนำเสนอผลงานของบริษัท จึงส่งผลให้บริษัทมีความเสี่ยงในเรื่องของการต่อสัญญาเช่าดังกล่าว
ในปี2549 บริษัทย่อยมีรายการทางโทรทัศน์จำนวน 2 รายการได้แก่ รายการ “ปลดหนี้”
ซึ่งออกอากาศทุกวันเสาร์ เวลา 14.45-15.15 น. และ รายการ “ถูกแล้วแถม”
ซึ่งออกอากาศวันจันทร์ถึงศุกร์ เวลา 10.45-11.00 น.สำหรับรายการ “ถูกแล้วแถม”
ทางสถานีโทรทัศน์ได้มีการปรับปรุงผังรายการและได้แจ้งยกเลิกเมื่อปลายปี 2549
อย่างไรก็ตามบริษัทมีเป้าหมายในการเพิ่มจำนวนผู้ชมรายการทางสถานีโทรทัศน์(เพิ่มเรตติ้งรายการ)
และในส่วนของรายได้ค่าโฆษณา
โดยมุ่งเน้นการสร้างสรรค์รายการโทรทัศน์คุณภาพที่ให้ทั้งสาระและความบันเทิงแก่ผู้ชมรายการในทุกๆกลุ่มเป้าหมาย
โดยมีการพัฒนารายการเพื่อตอบโจทย์ให้ตรงใจผู้บริโภคเฉพาะเจาะจงมากขึ้น ทั้งนี้
รายการที่ผลิตจะเน้นให้ความสำคัญกับรูปแบบของรายการที่ต้องสอดคล้องกับผู้บริโภคและช่วงเวลาที่ออกอากาศเป็นสำคัญ
สำหรับในปี 2549 รายได้จากการผลิตและบริหารเวลารายการโทรทัศน์เท่ากับ 86.70 ล้านบาท
คิดเป็นร้อยละ 8.75 ของยอดรายได้รวมทั้งหมด

อนึ่ง การต่อสัญญาแบบปีต่อปีนั้นเป็นการกระทำที่ปกติในธุรกิจนี้ โดยบริษัทมีสิทธิเท่าเทียมกับบริษัทอื่นๆ
และที่ผ่านมา
รายการโทรทัศน์ของบริษัทมีเรตติ้งที่ดีกว่ารายการที่ออกอากาศในเวลาเดียวกันเช่นรายการปลดหนี้ซึ่งย่างก้าวเข้าสู่ปีที่
7 แล้ว แสดงให้เห็นถึงความนิยมของผู้ชมโทรทัศน์ต่อรายการ
นอกจากนั้นบริษัทยังลดความเสี่ยงในการออกอากาศ
โดยไม่มีการผูกมัดกับสถานีโทรทัศน์เพียงช่องใดช่องหนึ่งโดยเฉพาะ
เพื่อลดข้อจำกัดในการเจรจาตกลงเพื่อทำสัญญากับสถานีโทรทัศน์ช่องต่างๆ อีกด้วย

1.5 ความเสี่ยงจากผลการดำเนินงานของธุรกิจจัดกิจกรรม

การที่ธุรกิจจัดกิจกรรมแสดงโชว์จะประสบความสำเร็จได้ จะต้องได้รับความร่วมมือจากหลายๆ ฝ่าย
ไม่ว่าจะเป็นผู้แสดง สถานที่ ผู้ให้การสนับสนุน และผู้ชมการแสดง โดยที่ผ่านมา
การติดต่อผู้แสดงในต่างประเทศนั้น จำเป็นต้องติดต่อผ่านตัวแทน (Agent)
และมีการทำสัญญาตกลงเรื่องรายละเอียดของงานแสดงและผลตอบแทนต่างๆ กันอย่างรอบคอบ
อย่างไรก็ดี หากผู้แสดงไม่สามารถทำตามสัญญาที่ระบุไว้ได้ เนื่องจากเหตุผลสุดวิสัยต่างๆ
โดยที่บริษัทได้ขายบัตรแก่ผู้ชมและประชาสัมพันธ์ไปเรียบร้อยแล้ว บริษัทจะต้องเลื่อนการแสดงออกไป
หรือคืนเงินค่าบัตรการแสดงดังกล่าว
การที่บริษัทไม่สามารถจัดกิจกรรมการแสดงเสนอต่อผู้ชมตามที่กำหนดจากเหตุผลดังกล่าว
อาจมีผลกระทบต่อบริษัททั้งในด้านรายได้และค่าใช้จ่าย
รวมถึงภาพพจน์และชื่อเสียงของบริษัทในการจัดการแสดงครั้งต่อไปได้ ทั้งนี้ในปี 2549
ธุรกิจจัดกิจกรรมสามารถสร้างรายได้ให้แก่กลุ่มบริษัทเป็นจำนวน 211.15 ล้านบาท
หรือคิดเป็นร้อยละ 21.31 ของรายได้รวมทั้งหมด

อย่างไรก็ตาม ธุรกิจการจัดกิจกรรมการแสดงโชว์เป็นธุรกิจที่กำลังเติบโตเป็นอย่างดี
และกลุ่มบริษัทเล็งเห็นถึงความสำคัญในการจัดกิจกรรมการแสดงให้ได้ตามที่กำหนด
โดยมีการตรวจสอบตารางเวลาผู้แสดงล่วงหน้า
และการตรวจสอบถึงประวัติความรับผิดชอบของผู้แสดงหรือตัวแทน
ซึ่งจะช่วยลดความเสี่ยงดังกล่าวได้

1.6 ความเสี่ยงจากการที่ผู้ถือหุ้นรายใหญ่มีกิจการที่แข่งขันกัน

บริษัท บีบีทีวี โปรดัคชันส์ จำกัด เป็นบริษัทในเครือของบริษัท กรุงเทพโทรทัศน์และวิทยุ จำกัด
ซึ่งเป็นผู้ได้รับสัมปทานในการดำเนินงานของสถานีโทรทัศน์สีกองทัพบกช่อง 7
ซึ่งเป็นผู้ถือหุ้นรายใหญ่ของบริษัท โดย ณ วันที่ 7 เมษายน 2549 มีสัดส่วนการถือหุ้นอยู่ที่
57,745,000 หุ้น คิดเป็นสัดส่วนร้อยละ 27.79 ของทุนจดทะเบียนที่ชำระแล้วของบริษัท
มีธุรกิจผลิตรายการโทรทัศน์ซึ่งเป็นธุรกิจที่คล้ายคลึงกันกับบริษัท แม็ทชิ่ง บรอดคาสท์ จำกัด
ซึ่งเป็นบริษัทในเครือของกลุ่มบริษัทแม็ทชิ่ง
จึงอาจทำให้มีความขัดแย้งทางผลประโยชน์ในการบริหารของบริษัท

อย่างไรก็ดีที่ผ่านมาบริษัทยังไม่มีปัญหาจากการแข่งขันดังกล่าว เนื่องจากบริษัท บีบีทีวี โปรดัคชันส์
จำกัด
ไม่มีนโยบายที่เข้ามาควบคุมหรือเปลี่ยนแปลงแผนการหรือนโยบายการดำเนินงานของบริษัทแต่อย่างใด
และได้ทำการตกลงที่จะร่วมมือกันในลักษณะพันธมิตรระหว่าง 2 บริษัทอีกด้วย

1.7 ความเสี่ยงจากให้บริการและเช่าอุปกรณ์ถ่ายทำภาพยนตร์

สำหรับธุรกิจให้บริการและเช่าอุปกรณ์ถ่ายทำภาพยนตร์
เป็นธุรกิจที่ลูกค้าให้ความสำคัญกับคุณสมบัติการใช้งาน
และความทันสมัยของอุปกรณ์เพื่ออำนวยความสะดวกในการถ่ายทำ
การที่อุปกรณ์บางส่วนของบริษัทย่อยมีอายุการใช้งานนาน
ถึงแม้จะมีการดูแลรักษาอุปกรณ์ดังกล่าวให้อยู่ในสภาพที่ใช้งานได้ก็ตาม
แต่ลูกค้าบางรายมีความจำเป็นต้องใช้อุปกรณ์ที่ทันสมัยกว่า
ส่งผลให้ลูกค้าหันไปใช้บริการเช่าอุปกรณ์จากคู่แข่งแทน
ซึ่งอาจมีผลกระทบต่อการดำเนินงานของบริษัทย่อยและกลุ่มบริษัทได้
อีกทั้งปัจจุบันบริษัทผู้ผลิตภาพยนตร์โฆษณาต่าง ๆ
มักจะมีหน่วยงานย่อยสำหรับให้บริการและเช่าอุปกรณ์ถ่ายทำภาพยนตร์ของตนเอง
กอปรกับภาวการณ์แข่งขันที่รุนแรง โดยเฉพาะการทำสงครามด้านราคา
ทำให้กำไรต่อหน่วยลดต่ำลงอย่างหลีกเลี่ยงไม่ได้ โดยในปี 2549
ธุรกิจให้เช่าอุปกรณ์และบริการสามารถสร้างรายได้ให้แก่กลุ่มบริษัทเป็นจำนวน 120.87 ล้านบาท
คิดเป็นร้อยละ 12.20 ของรายได้รวมทั้งหมด

เพื่อดำรงความสามารถในการแข่งขันในธุรกิจบริการให้เช่าอุปกรณ์ถ่ายทำ
กลุ่มบริษัทและบริษัทย่อยมีนโยบายการลงทุนในอุปกรณ์ที่มีเทคโนโลยีที่ทันสมัยเพื่อตอบสนองความต้องการของลูกค้าอย่างสม่ำเสมอ
นอกจากนี้ธุรกิจการให้บริการเช่าอุปกรณ์ของบริษัทยังมีการเพิ่มมูลค่าโดยการจัดให้มีบุคลากร
ทีมงานให้บริการไปพร้อมกับการเช่าอุปกรณ์
รวมถึงการที่บริษัทมีทีมงานที่สามารถผลิตหรือประกอบอุปกรณ์บางส่วนที่ไม่สามารถซื้อหรือมีราคาแพงได้

1.8 ความเสี่ยงจากต้นทุนเครื่องมือและอุปกรณ์เพิ่มสูงขึ้น

บริษัทย่อย คือ บริษัท เกียร์เฮด จำกัด
มีการสั่งซื้ออุปกรณ์เครื่องมือสำหรับการถ่ายทำภาพยนตร์อยู่อย่างต่อเนื่อง
เพื่อให้สามารถตอบสนองความต้องการของลูกค้า
และสามารถแข่งขันในอุตสาหกรรมให้เช่าและบริการอุปกรณ์เครื่องมือสำหรับการถ่ายทำภาพยนตร์ได้
โดยในปี 2549 บริษัทมีการสั่งซื้ออุปกรณ์เครื่องมือดังกล่าวเป็นจำนวน 10.15 ล้านบาท
โดยมีอุปกรณ์เครื่องมือที่สั่งซื้อจากผู้ผลิตต่างประเทศประมาณร้อยละ 4.66
ของอุปกรณ์เครื่องมือทั้งหมดที่สั่งซื้อ ซึ่งการสั่งซื้ออุปกรณ์เครื่องมือจากต่างประเทศดังกล่าว
บริษัทไม่มีการทำสัญญาซื้อเงินตราต่างประเทศล่วงหน้า (Forward Contract)
เพื่อป้องกันความเสี่ยงจากอัตราแลกเปลี่ยนเงินตรา
แต่บริษัทมีการเจรจาต่อรองขอเครดิตจากผู้ขายและอาศัยการบริหารความเสี่ยงของอัตราแลกเปลี่ยนเงินตราต่างประเทศเองในการชำระหนี้แก่เจ้าหนี้
แต่ทั้งนี้ บริษัทยังอาจมีความเสี่ยงในเรื่องความผันผวนของอัตราแลกเปลี่ยนเงินตราต่างประเทศ ณ
วันครบกำหนดชำระหนี้แก่เจ้าหนี้ ทำให้ต้องมีการชำระหนี้สูงขึ้น
ส่งผลให้บริษัทมีต้นทุนราคาอุปกรณ์เครื่องมืออาจเพิ่มสูงขึ้น ในทางกลับกันในช่วงปี 2549 ที่ผ่านมา
อัตราแลกเปลี่ยนเงินตราของค่าเงินบาทมีแนวโน้มสูงขึ้น
ซึ่งจะเป็นผลดีในแง่การสั่งซื้ออุปกรณ์ต่างๆจากต่างประเทศ
อย่างไรก็ตามจากภาวการณ์เศรษฐกิจที่ผ่านมา
บริษัทได้มีการชะลอการสั่งซื้อโดยพิจารณาเฉพาะอุปกรณ์พิเศษที่จำเป็นเท่านั้น ในช่วงปี 2550
เป็นต้นไปภาระจากการชำระดอกเบี้ยจากเงินลงทุนอุปกรณ์ต่าง ๆ ที่ผ่านมา จะลดลง
ซึ่งย่อมจะส่งผลดีต่อรายได้และกำไรของบริษัทและกลุ่มบริษัทอย่างเห็นได้ชัด

อนึ่ง
ถึงแม้บริษัทจะไม่สามารถควบคุมต้นทุนในการสั่งซื้ออุปกรณ์เครื่องมือในเรื่องอัตราแลกเปลี่ยนเงินตราต่างประเทศได้
แต่บริษัทได้ดำเนินการลดต้นทุนด้านภาษีนำเข้าโดยขอเข้ารับการส่งเสริมการลงทุนจากสำนักงานส่งเสริมการลงทุน
ตั้งแต่วันที่ 5 กรกฎาคม 2548 และดำเนินการเจรจาต่อรองราคาจากผู้ขายให้มากขึ้น
โดยไม่ผูกขาดกับผู้ผลิตรายใดรายหนึ่ง
และที่ผ่านมาผู้ผลิตอุปกรณ์เครื่องมือดังกล่าวที่มีมาตรฐานได้มีจำนวนเพิ่มมากขึ้น
ทำให้บริษัทมีทางเลือกมากขึ้น และมีอำนาจในการต่อรองสูงขึ้น
นอกจากนี้ในอดีตที่ผ่านมาจนถึงปัจจุบัน
บริษัทสามารถนำอุปกรณ์ดังกล่าวทำสัญญาเช่าทางการเงินและเช่าซื้อ ซึ่งจะช่วยลดต้นทุน
และความเสี่ยงจากการไม่สามารถจัดหาอุปกรณ์ดังกล่าว
และหากบริษัทมีความจำเป็นที่จะต้องขึ้นราคาค่าบริการและค่าเช่าอุปกรณ์จากการที่มีต้นทุนสูงขึ้น
บริษัทมั่นใจว่าการมีอุปกรณ์ที่มีมาตรฐานและบุคลากรที่มีทักษะความชำนาญในการใช้อุปกรณ์พร้อมกับการบริการหลังการขายที่ดี
จะช่วยสร้างความแตกต่างในการให้บริการเช่าอุปกรณ์
และช่วยรักษาลูกค้าให้ยังคงใช้บริการของบริษัทได้ตลอดไป